arnastofnun/IGC-2024 huggingface dataset:
Fæ ég ekki líka umboðsmann?

Enn einn sérhagsmunahópurinn hefur fengið ríkisrekinn umba. Skuldarar hafa fengið sinn umba. Fá allir sérhagsmunahópar sinn umba? Fer það eftir því, hversu lágt þeir eru skrifaðir? Af hverju fá þá ekki skattgreiðendur sinn ríkisrekna umba? Svo virðist sem þeir eigi að borga fyrir alla. Fæ ég kannski umba? Er ekki gráupplagt, að bankaskúrkar fái sinn ríkisrekna umba? Og hvað með Davíð, þarf hann ekki umba? Að vísu megum við ekki missa Hannes Hólmstein úr háskólanum. Við þurfum að hafa hann þar til að stríða vinstri mönnum félagsspekideildar. Umbaskipanir ríkisvaldsins eru komnar út í öfgar.
Engar sjónhverfingar, enga lukkuriddara

Ríkisstjórnin getur hafnað Magma-samningi á þeirri forsendu, að Ross Beaty sé lélegur pappír. Reki mannfjandsamlegan námurekstur í Suður-Ameríku. Eða á þeirri forsendu, að kjörin séu rugl. Mest sé lánað út í hönd með kúluláni á lágum vöxtum með veði í bréfunum sjálfum. Eða á þeirri forsendu, að skúffa í Svíþjóð sé ekki traust heimilisfang. Engar sjónhverfingar hér, takk. Eða á þeirri forsendu, að Ross Beaty og skúffan í Svíþjóð hafi enga þekkingu á jarðhita. Enga lukkuriddara hér, takk. Eða á þeirri forsendu, að þjóðin þurfi tíma til að setja reglur um samskipti við auralausa hákarla að utan.
Linnulaust slúður Bubba

Lengst allra Íslendinga í slúðri kemst Bubbi Morthens. Nýjasta grein hans á Pressunni er samfellt slúður: “Sagan segir, að …” og svo framvegis í það óendanlega. Ég hef aldrei áður séð neitt þessu líkt. Ekki orð af því, sem Bubbi fullyrðir í greininni er sannreynt. Það er svona framsetning, sem eyðileggur alla umræðu. Samkvæmt greininni eru óvinir Bubba þjófar, illmenni og morðingjar. Það er um að gera að vera harðskeyttur í skrifum og tala skiljanlega íslenzku. Ef staðreyndir eru sannreyndar, geta menn kveðið fast að orði. En þá er ég að biðja um sannreynslu, ekki linnulaust slúður Bubba.
Morgundagurinn kemur aldrei

Ríkisendurskoðun hefur staðfest, að bæjarstjórn Álftaness var kexrugluð árin 2006-2009. Vildi eyða og spenna í dag, því að morgundagurinn kemur aldrei. Lét einkaaðila kosta framkvæmdir og borgaði þeim okurleigu. Samningarnir hefðu aldrei leitt til velfaraðar, þótt ekkert bankahrun og gengishrun hefði orðið. Það þýðir ekki að eyða og spenna, því að morgundagurinn kemur fyrir rest. Bæjarstjórnin var haldin sömu firringu og óráðsíufólkið, sem tók 100% lán fyrir húsi og bíl. Hér á landi verður ekki þverfótað fyrir óráðsíufólki. Álftanes er skýrasta dæmið, en 100% lán fyrir einkabíl er sorglegasta dæmið.
Þú ert enginn Thor Jensen

Björgólfur Thor Björgólfsson níðir minningu langafa síns með endurteknu rugli í fjölmiðlum. Er ábyrgur fyrir hruni Landsbankans, því að bankastjórar hans skófu bankann að innan til að útvega fé handa honum. Mikið af hruninu er á kostnað íslenzkra skattgreiðenda. Að svo miklu leyti sem ríkið þurfti og þarf að punga út til að koma endurreistum Landsbanka á flot og halda honum á floti. Að svo miklu leyti sem ríkið þarf að greiða fyrir IceSave. Björgólfur Thor er einn af mestu skúrkum landsins. Yfirlýsingar hans um endurgreiðslur eru hlægilegt aumingjagrobb. Björgólfur Thor, þú ert enginn Thor Jensen.
Öfgasamningur Samfylkingarinnar

Skúffufyrirtæki keypti íslenzka orku og fékk kaupverðið lánað innanlands með veði í bréfunum sjálfum og með óverulegum vöxtum. Verður innrásarskúffan kannski gerð gjaldþrota eins og skúffur útrásarvíkinga? Öðrum kaupendum var hafnað án viðræðna, kaupandinn hefur enga sérþekkingu á greininni. Hann gat ekki fengið lán í banka og því varð seljandinn að lána honum. Hverslagt bull er þetta Magma-mál? Hefur Samfylkingin tjúllast? Hefur Katrínu Júlíusdóttur verið mútað? Er engin leið að tjónka við þetta gengi? Magma-samningurinn er öfgasamningur, sem staðfestir, að þjóðin má ekki treysta Samfylkingunni.
Beðið um þýzkan ráðherra

Þýzki fjármálaráðherrann sat í vikunni fund ríkisstjórnar Frakklands. Þáttur í viðleitni stóru meginlandsríkjanna að treysta sambúðina í Evrópusambandinu og halda friði í Evrópu. Til fyrirmyndar er, að þjóðir kynnist hver annarri. Mikið vildi ég, að Wolfgang Schäuble kæmi í heimsókn til ríkisstjórnar Íslands. Þýzk fjármál hafa áratugum saman verið til fyrirmyndar. Þjóðverjar fóru varlega í engilsaxneska einkavæðingar-æðinu og héldu fast í miðstýringu á bönkum. Þess vegna fóru þýzk peningamál ekki á hvolf í kreppunni. Raunar væri bezt, að við fengjum beinlínis Wolfgang Schäuble í ríkisstjórn íslands.
Fyndni seðlabanka-gaurinn

Eiríkur Guðason staðfesti í viðtali við Pressuna, að hann er úti að aka. Fyrrverandi seðlabankastjórinn sagði lántakendur gengistryggðra lána hafa átt að vita um ólögmæti þeirra. Firra er að halda fram, að almenningur eigi að vera heima í orðhenglum í afkimum lánasamninga. Dró svo í land. Fyndni gaurinn var seðlabankastjóri í hruninu, að vísu ekki aðal. Gott dæmi um, að kerfið er fullt af fólki, sem er óhæft til allra verka. Vegna fámennis þjóðarinnar verða margir póstar volæðislega skipaðir. Því er betra fyrir okkur að taka upp evrópskar reglur, evruna og aðild að Evrópusambandinu.
Óskar Nafnleyndar með skilaboð

Ásmundur Einar Daðason er einn mesti furðufugl Alþingis og er þá mikið sagt. Segir þingmenn hafa sætt hótunum í símaskilaboðum. Þeir áttu að styðja umsókn um aðild að Evrópusambandinu eða hafa ella verra af. Getur þó ekki dregið fram neitt einasta skilaboð því til staðfestingar. Í öllum skilaboðum kemur fram, hvaða símanúmer sendir. Dylgjur að hætti Ásmundar verða þá fyrst einhvers virði, að nöfn komi í ljós. Hver er að hóta alþingismönnum? Við þurfum að fá að vita það. Meðan það er ekki upplýst, verða dylgjur hans að skoðast ósannindi. Ásmundur hefur ítrekað vakið athygli fyrir fleipur.
Má ekki höggva á hnútinn

Ríkisstjórnin getur ekki höggvið á hnút gengislána. Þau eru í ferli annars staðar í kerfinu. Héraðsdómur gekk í dag og síðan er beðið Hæstaréttar. Ríkisstjórnin getur með öðrum málsaðilum tekið þátt í að hvetja Hæstarétt til að koma úr fríi og afgreiða málið. Nógu tjóni veldur dómstóllinn, þótt hann hangi ekki í fríi til hausts. Ríkisstjórnin getur engri óvissu eytt meðan gengislánin eru í dómsmálaferli. Þá færi bara fyrir henni eins og Seðlabakanum og Fjármálaeftirlitinu, sem urðu sér til skammar með afskiptum. Ríkisstjórnin leysir ekki mál af þessu tagi með afturvirkum lagafrumvörpum.
Hæstiréttur komi úr fríi

Héraðsdómur Reykjavíkur úrskurðar í dag í prófmáli um vextina, sem eiga að koma í stað gengistryggingar. Á hvorn veginn sem málið fer, verður því vísað til Hæstaréttar. Eftir þeim dómi bíður allt, stjórkerfi, morfísar, peningar, almenningur. Mikilvægt er, að rösklega verði gengið til verka. Því miður er Hæstiréttur í löngu sumarfríi. Að óbreyttu verður ekki kveðinn upp úrskurður í málinu fyrr en í haust. Það er of löng bið, málið varðar þjóðina kruss og þvers. Málsaðilar verða að taka saman höndum um að semja bænarskrá til hins háa Hæstaréttar: Hann komi úr fríi fílabeinsturnsins, úrskurði í þessu máli.
Flýja eyrina upp í hlíðar

Patreksfjörður minnti á Flateyri. Byggilega landið á eyrinni að mestu komið í eyði. Byggðin hefur þanizt upp um fjallshlíðar. Vonandi verða þar engin skriðuföll. Fátt er að finna á eyrinni nema fiskverkun. Enga miðbæjarsækna þjónustu, en nóg af auðum lóðum. Benzínstöð, bakarí, kaupfélag og kaffihús eru hér og þar austast í bænum. Þaðan er stytzt að flýja til Brjánslækjar, þar sem ferjan bíður. Skrítið að hafa miðbæinn í bláendanum. Bíldudalur er huggulegri, þar er kaffihúsið í miðju. Þar fá menn ókeypis nettengingu með matnum, 700 krónur á Patró. Ódýrara þó en 1000 krónu okrið á ferjunni.
Jón er ekki sama og séra Jón

Helga Vala Helgadóttir ber saman málamyndagerninga. Sumum þeirra hafnar ríkisvaldið og styður aðra. Kerfið brjálast, ef nýbúar giftast til að fara kringum lögin. Kerfið brjálast líka, ef hjón skilja til að fá meiri bætur, fara kringum lögin. Kerfið veitir hins vegar aðstoð, ef Ross Beaty stofnar skúffufélag í Svíþjóð til að fara kringum lögin. Það er ekki sama Jón og séra Jón. Hjónabandi og skilnaði er hafnað vegna málamyndagernings. Því á líka að hafna skúffufyrirtæki. Katrín Júlíusdóttir og Unnur Kristjánsdóttir og lagatæknar þeirra hafa vondan málstað.
Bjöggi ætlar ekki að borga

Björgólfur Thor Björgólfsson ætlar ekki að borga skuldirnar, hann hafi ekki stjórnað Landsbankanum. Vörn hans er hin sama og Jóns Ásgeirs Jóhannessonar: Þeir réðu engu í bönkum sínum. Ekki þeim að kenna, að bankastjórar skófu bankana að innan til að útvega eigendunum peninga. Hvar sem bankatjórarnir sáu Björgólf Thor og Jón Ásgeir, hlupu þeir til og grýttu í þá peningum. Þetta var alls engin misnotkun á eignarhaldi, segja þeir sálufélagar. En Björgólfur Thor Björgólfsson spilar engan fínimann fyrr en hann er búinn að borga fyrir IceSave. Því eigendur bera siðferðilega ábyrgð á fyrirtækjunum.
Heiða angrar bófana

Heiða B. Heiðars hringir í bankabófa og handlangara þeirra. Talaði við Ásmund Stefánsson, bankastjóra Landsbankans, um greiðasemi hans við helztu bófa landsins, svo sem Ólaf Ólafsson í Samskipum. Talaði við Jónínu Líndal, sem sér um útlán á húsnæði Landsbankans. Vildi fá sömu þjónustu og Ágúst Ármann, landflótta ofurskuldari, það er frítt húsnæði í höll. Talaði við Kjartan G. Gunnarsson, forstjóra SP-fjármögnunar, og skammaði fyrir ofbeldi gagnvart skuldurum. Svona á að vinna. Hringja í bófana og þvæla við þá, gera þeim lífið leitt. Gott framtak, látum bankabófana ekki í friði.
Torskilinn texti ímyndarhirðar

Björgólfur Thor segist ætla að gera upp skuldir sínar og fyrirtækja sinna. Ekki kemur fram í yfirlýsingunni, hvort hún nær til félaga, sem stofnuð hafa verið utan um skuldir. Eða hafa verið látin liggja eftir sem lík í lestinni. Við verðum að treysta fjölmiðlunum til að grafa upp, hvort svo sé. Að þeirri athugun lokinni getum við fagnað yfirlýsingunni. En ekki fyrr. Getum ekki í blindni treyst texta frá hirð spunakarla og blaðurfulltrúa. Þegar þetta er skrifað, hefur enginn vefmiðill gegnumlýst yfirlýsinguna. Af gefinni reynslu fyrri ára tel ég hættulegt að trúa texta frá ímyndarhirð Björgólfs Thors.
Allir eru þeir óvinsælir

Skoðanakönnun segir ríkisstjórnina óvinsæla og stjórnarandstöðuna óvinsælli. Einkum er þó Alþingi óvinsælt, enda hagar stjórnarandstaðan sér eins og hún sé í Morfís. Ekkert af því kemur á óvart og allt er nærri sanni. Fáir halda, að ástandið skáni, ef hrunflokkarnir kæmust aftur til valda. Athyglisverðast er, að fólk telur ríkisstjórnina elska banka meira en kjósendur. Það er líka nærri sanni. Furðulegt er, að Gylfi Magnússon komist upp með að reisa við bankana í fyrri ógeðsmynd bankstera. Hann hyggst kollsteypa þjóðinni aftur með ókeypis ríkisábyrgð á innistæðum. Almenningur fær ekki slíkan sörvis.
Njáll lagatæknir í Hæstarétti

Hæstiréttur neitar að skipa konu í dómnefnd um þá, sem sækja um embætti hæstaréttardómara. Samkvæmt jafnréttislögum á að vera jafnvægi milli karla og kvenna. Hæstiréttur neitar að fara eftir þeim, þar sem þau séu almenn. Sérlög séu rétthærri en almenn. Hæstarétti beri ekki að fara eftir lögunum. Minnir á lögmenn, sem telja skúffufyrirtæki ekki vera undanbrögð. Ef þarna er ekki á ferðinni Njáll á Bergþórshvoli, er ég illa svikinn. Séríslenzk lagatækni ríður ekki bara húsum í lögfræðiálitum, til dæmis um Magma. Hún ríður líka húsum í Hæstarétti. Ég býst eingöngu við vondum fréttum þaðan.
Drottningarviðtal við Beaty

Er enn að velta fyrir mér drottningarviðtali í DV um helgina við Ross Beaty, eiganda Magma. Hreint ímyndarviðtal, samið af spunakarli, ekki blaðamanni. Engar óþægilegar spurningar koma fram í viðtalinu. Samkvæmt viðtalinu er Beaty einn af stóru spámönnunum. Samt er samfélagið á hvolfi út af Magma. Beaty fór kringum lög með því að stofna gervifyrirtæki í skúffu í Svíþjóð. Um siðferðið átti að ræða. Illa er komið fyrir þjóðinni, ef viðtal DV er framtíð fjölmiðlunar. Minnir á, að Ríkisútvarpið hefur sett auglýsingastjóra í dagskrárráð. Breyting fjölmiðla í hóruhús gerist á mörgum stöðum í senn.
Fjölmiðill varð að hóruhúsi

Robert R. McCormick var ritstjóri Chicago Tribune á velmektarárum blaðsins. Lét setja eina lyftu í skýjakljúf blaðsins fyrir ritstjórn og aðra fyrir auglýsingar. Vildi ekki samstarf deildanna. Klassísk skoðun á sérstöðu ritstjórnar. Mark Willes varð útgefandi Los Angeles Times 1995 og þvingaði fram samstarf deilda. Auglýsingamenn fóru að skipta sér af ritstjórn. Strax hrundu áskriftartekjur. Sigrún Stefánsdóttir tók upp samstarfsstefnu á Ríkisútvarpinu, setti auglýsingastjóra í dagskrárráð. Mæla óhjákvæmilega með efni, sem þóknast auglýsendum. Opinber fjölmiðill varð að opinberu hóruhúsi.
Vita vonlausir kjósendur

Jón Gnarr sýndi strax, að Besti flokkurinn er eins og fjórflokkurinn. Réði almennings-pískara í Orkuveituna. Getum því hér eftir talað um fimmflokkinn. Til hamingju, fávitar, sem kusuð Gnarrinn. Áður voru Samfylkingin og Vinstri græn búin að sanna, að þau eru hluti fjórflokksins, sem nú er fimmflokkur. Hafa ráðið marga tugi flokksómaga í ýmis opinber embætti á aðeins hálfu öðru ári. Eru eins spillt og Framsókn og Sjálfstæðisflokkurinn. Raunar L-listinn á Akureyri líka. Allir taka sérhagsmuni fram yfir almannahag. Því meira, sem hlutirnir breytast, því meira eru þeir eins. Erum vita vonlausir kjósendur.
Jóhanna og Geir án umboðs

Verstu mistök ríkissstjórnar Geirs Haarde voru að ábyrgjast allar innistæður í bönkum. Kostaði skattgreiðendur mörg hundruð milljarða og er þó IceSave óafgreitt. Nú hefur ríkisstjórn Jóhönnu Sigurðardóttur endurtekið mistökin. Ábyrist allar innistæðu í bönkum. Þeir eru því ekki hluti af markaðnum og þurfa ekki að hagræða í rekstri. Hafa t.d. sama mannafla og í sukkinu 2007. Áhlaup óráðsíufólks og Hæstaréttar á bankana lendir á herðum skattgreiðenda. Bankarnir fara aftur á hausinn og Jóhanna ætlast til að barnabörnin mín borgi það. Hvorki Geir né Jóhanna höfðu umboð til að veðsetja þjóðina svona.
Hægri svartur flokkur

Stefnuskrá Hægri græna flokksins hans Guðmundar Franklín Jónssonar er í tólf liðum. Enginn þeirra er grænn eða grænleitur. Hvergi er orði eytt á umhverfi eða náttúru eða sjálfbærni. Þeir snúast allir um efnahagsmál og eru á hægri kanti stjórnmálanna. Guðmundur Franklín notar bara orðið Grænn sem tízkuorð án innihalds. Dulargervið tekst ekki, það er of augljóst. Þar á ofan er ljótt að villa á sér heimildir. Við þurfum ekki á meira siðleysi að halda. Nær væri að kalla flokkinn Hægri svartan, enda er fyrrum verðbréfamiðlari í New York á ferð. Stefnurskrá hans er fullkomlega laus við græn einkenni.
Bræður og systkini berjast

Steingrímur Wernersson sakar bróður sinn Karl Wernersson um siðblindu. Segir hann hafa valtað yfir sig í fjárglæfrum. Karl segir þetta vera haugalygi. Jón Ásgeir Jóhannesson segir sakar systur sína Kristínu Jóhannesdóttur um skjalafals. Segir hana hafa falsað rithönd sina á skjölum. Kristín segir þetta vera haugalygi. Þannig er hver að reyna að bjarga sjálfum sér. Bönd rofna milli bræðra og systkina, þegar svartholið blasir við. Það verða örlög fjárglæframanna Íslands að standa einir að loknu uppgjöri réttlætisins, jafnvel frændlausir. Þannig verða fjárglæframenn að lokum fátækastir allra.
Fundur Bjarkar til skammar

Sérkennilegt er, að stefna Bjarkar Guðmundsdóttir í Magma-málinu þolir ekki spurningar. Blaðamönnum var bannað að spyrja á fundi hennar í gær. Ég er búinn að vera í blaðamennsku í fimmtíu ár og hef aldrei heyrt aðra eins vitleysu. Aldrei hefði nokkur fjölmiðill látið þetta yfir sig ganga. Af hverju eru þeir orðnir svona vesælir, akkúrat núna. Og af hverju var helzti sérfræðingur fundarins kynntur sem aðstoðarmaður Evu Joly? Eins og reynt væri að villa á honum heimildir. Sem blaðamannafundur var þetta algert frat. Þeir, sem vilja losna við Magma, þurfa ekki á aðstoð þessa fólks að halda.
Notalegt Hótel Flatey

Flatey er þreytt pláss fyrir fuglaskoðara. Fjórum sinnum á dag setur ferjan fólk í land. Leitar skjóls á notalegu Hóteli Flatey við þorpstorgið. Hanga í sólbaðskaffi á svölunum, nema þeir nenni að skoða fugla. Allir borða þar á kvöldin. Plokkari og síldarbakki í hádegi, grásleppuhrogn og þorskur um kvöldið, hnallþórur um miðjan dag. Allt ágætis matur. Þess á milli röltir fólk. Fáir eru í gömlu húsunum, gera skyldu sína, sitja í sólbaði fyrir utan dyr og kasta kveðju á fólk. Viðkunnanlegt, einkum þó starfsliðið. Dýrt hótel með flottar sturtur, 19.900 fyrir tvo. Hótelið er líf Flateyjar, morgunmatur ekki fyrr en klukkan níu. Með bygggraut og fínum osti, en engu kornflexi.
Slysahætta í þrælahaldinu

Mér komu á óvart 1700 skráð vinnuslys við Kárahnjúka, þar af fjögur andlát. Minnir mig á, að Alþýðusambandið og verkalýðsrekendur voru ofsakátir yfir þrælahaldi Impregilo og annarra verktaka við Kárahnjúka. Gerðu litlar sem engar athugasemdir og fylgdu þeim ekki eftir. Greinilega kom í ljós, að hjarta verkalýðsrekenda sló með atvinnurekendum. Hefur síðan ekkert lagazt með árunum, Gylfi Arnbjörnsson er landsins mesti stóriðjupredikari. Berst fyrir hagsmunum atvinnurekenda gegn hagsmunum okkar. Kvartar yfir hærri sköttum á hátekjufólk, þar með á sjálfan sig. Vill því heldur minni velferð.
Sturlunga á reiðkorti

Ný útgáfa af reiðslóðakorti mínu er komin á netið, www.jonas.is. Fjölgað hefur slóðunum, þær eru orðnar yfir 800. Færri eru gróft teiknaðar eftir kortum og fleiri nákvæmlega sýndar eftir ferilpunktum GPS-tækja. Helzta viðbótin er þó sú, að 200 slóðum er nákvæmlega lýst í texta. Til dæmis eru raktar frásagnir úr Sturlugu og skýrt frá sérkennum svæðisins. Mesti kostur safnsins er, að menn hlaða slóðunum inn í sína eigin tölvu og þaðan yfir í eigið GPS-tæki. Aðgangur að reiðslóðakortinu er ókeypis. Notendur mega senda mér hlýjar hugsanir. Muna samt, að engin tækni kemur í stað fyrirhyggju.
Illa uppdregin þjóð

Prófaðu að kvarta við mann, sem leggur í stæði fatlaðra. Þú færð gusu af fúkyrðum. Prófaður að kvarta við konu, sem sigar lausum hundi á varpið í Gróttu. Þú færð gusu af fúkyrðum. Hvergi í nálægum löndum er annað eins safn af sjálfhverfu og illa uppdregnu fólki, sem kann fáa mannasiði. Veður um án þess að skeyta um samfélagið. Þannig fólk stundaði fræga fjárglæfra, sem settu okkur á hausinn. Þannig var Davíð Oddsson, sem stjórnaði ríkinu með reiðiköstum og ofsóknum. Hann var elskaður hér á landi, en kollegar hans í útlöndum forðuðust hann. Davíð hentaði illa uppdregnu samfélagi á Íslandi.
Kröfurnar eru leyndarmál

Frekasta starfsmannafélagið lýsir stuðningi við launastríð slökkviliðsmanna og sjúkraflutningamanna. Ekki er amalegt að fá stuðning flugumferðarstjóra, þegar reynt er að kúga gjaldþrota þjóðfélag. Formaður slökkviliðsmanna og sjúkraflutningamanna sagði i sjónvarpinu, að kröfurnar væru leyndarmál. Ég skil vel, að hann vilji ekki, að fólk komist að sannleikanum um kröfurnar. Veruleikafirrt stéttarfélög þarf til að reyna að nauðga þjóðinni, er verst gegnir. Slökkviliðsmenn og sjúkraflutningamenn hafa skipað sér við hlið flugumferðarstjóra. Allir eiga þeir enga hækkun skilið, frekar launalækkun.
Nær væri að borga þeim

Hef nokkrum sinnum riðið Fjallabak meira eða minna eftir bílveginum. Gaman er að fylgjast með rútuferðamönnum. Þeir stoppa lítið, varla við Ljótapoll eða Kirkjufell til að meðtaka einstæða náttúru. Öðru máli gegnir, þegar þeir mæta hestaferðahópi. Þá er bílstjórinn látinn stoppa og farþegar flykkjast út Þeir ljósmynda hestaferðahópinn í bak og fyrir og eru yfir sig hrifnir. Hestar eru nefnilega stóra málið í íslenzkri náttúru. Nefndir, sem fjalla um þjóðgarða, ættu ekki að amast við hestaferðahópum eða banna þeim för. Nær væri að borga þeim fyrir að vera til sýnis með náttúruna sem bakgrunn.
Selfoss-dauðinn

Plágur berast yfirleitt frá Asíu með rottum eða sníkjudýrum á rottum. Svarti dauði barst til Íslands með rottum. Alls staðar í heiminum eru kettir rómaðir sem eyðingarvopn gegn rottum. Nú á að banna ketti á Selfossi. Nema feita inniketti í aktygjum. Þar með er rottum heimsins vísað á Sefoss. Spurning er, hvort helbrigðisyfirvöld verði ekki að hafa gát á þorpinu, ef það tekur við af Asíu sem uppspretta nýrrar plágu. Hún mundi þá vera nefnd í stíl Svarta dauða og kölluð Selfoss-dauðinn. Ætli minni háttar yfirvöldum dugi að stjórna köttum, þegar ríkisstjórnin ræður ekki við pólitíska ketti.
Kratalegustu kratarnir

Samfylkingin er rosalega linur flokkur. Ef frá er skilið Evrópusambandið og ýmis mál kvenna. Engin leið er að treysta henni til átaka í umhverfisvernd eða fjármálum. Flokkurinn er að grunni spilltur klúbbur fólks, sem vill hafa atvinnu af pólitík. Jóhanna Sigurðardóttir er dæmigerð fyrir vandann. Hún knýr ekki fram lífsspursmál á borð við bann við afsali auðlinda í erlendar skúffur. Eins og ævinlega segir hún, að skoða þurfi málið og kannski verði smíðað frumvarp á næsta ári. Gylfi Magnússon líkist henni, vill skoða mál og kannski gera eitthað á næsta ári. Þessi tvö eru þó kratalegustu kratarnir.
Nýnorræn Narfeyrarstofa

Narfeyrarstofa í miðbæ Stykkshólms býður okkur bláskel, fisk og rituegg úr Breiðafirði og ís frá Erpsstöðum. Lambakjöt frá Eiríki á Berserkseyri og hvannaræktað lamb frá Höllu á Steinólfsstöðum. Kryddið er úr náttúrunni. Borðbúnaður er líka úr nágrenninu, úr Fagradalsleir, mótaður af Sigríði Erlu Guðmundsdóttur. Húsið er 109 ára gamalt og hefur verið fært í upprunalegt form. Nú eiga það og reka Steinunn Helgadóttir og Sæþór H. Þorbergsson. Matstofan er á nýnorrænni línu eins og Dill í Norræna húsinu og Friðrik V, sem lokaðist því miður, á Akureyri. Matreiðslan ber af öðrum á Vesturlandi.
Þjóðremban á fullu

Íslenzk þjóðremba eykst með hverju árinu. Pólitíkusar í lýðskrumi gera út á þjóðrembu, einangrun, heimóttarskap og sérhagsmuni. Meðan hvert dæmið á fætur öðru sýnir, að Íslendingur eru ófærir um að stýra eigin málum. Þar eru fremst Davíðshrunið og þjóðaratkvæðið um IceSave. Í stóru og smáu reynast óhæfir íslenzkir pólitíkusar, embættismenn og eftirlitsaðilar. Samt er enn fullyrt, að íslenzkar aðstæður séu sérstakar. Og að ekki megi fórna hluta af fullveldinu. Þvert á móti er gott, að við deilum fullveldi með öðrum ríkjum. Til að losa okkur undan valdastétt heimalninganna og þjóðrembdum kjósendum.
Séríslenzka frjálshyggjan

Hin séríslenzka frjálshyggja Hannesar H. Gissurarsonar og Davíðs Oddssonar er róttækasta frjálshyggja heims. Einkaframtakið var ekki bara rót allra framfara, heldur mátti ekkert eftirlit hafa með því. Það nefndist “hin dauða hönd ríkisins”. Því var dregið úr eftirliti, til dæmis fjármálaeftirliti og skattaeftirliti. Yfirmenn kerfisins fengu þau skilaboð, að eftirlit væri illa séð. Þetta skapaði kjöraðstæður fyrir bankstera. Spillingin gróf um sig í nánast algeru eftirlitsleysi. Davíð trúði ekki, að hrunið væri að koma, svo sannfærður var hann fram á yztu nöf. Sú var orsök séríslenzka hrunsins.
Pass er sögn

Í flestum Evrópuríkjum er skylt að merkja erfðabreytt matvæli, svo neytendur geti forðast þau, ef þeir vilja. EFTA-ríkin hafa öll sett reglugerð, nema Ísland. Landbúnaðarráðherra segist bíða eftir fyrirmælum frá EFTA sjálfu. Með því að bíða tekur hann ákvörðun um að leyfa innflutning erfðabreyttra matvæla meðan svo stendur. Því lengur, sem hann bíður, því öflugri er sú ákvörðun. Að baki ráðherrans eru lagatæknar ráðuneytisins. Þeir eru eins og aðrir lagatæknar. Roðna, ef þeir segja satt. Ákvörðun Jóns Bjarnasonar er dæmi um orðhengilshátt hjá pólitískum bófa og lagatæknum hans. Pass er sögn.
Fegursta pláss landsins

Stykkishólmur er fegursta pláss landsins, slær út Seyðisfjörð. Gömlu húsin standa út og suður í kvosinni kringum kirkjuna. Flest eru þau frá því fyrir byggingarlist nútímans. Gamli tíminn ræður í miðbænum, ég þarf að fara upp á hæðir til að sjá nýju hverfin. Í Læknishúsinu gamla er Hótel Breiðaförður, notalegt hótel með sómasamlegum morgunmat og þráðlausu interneti. Tveggja manna herbergi m. sturtu á 17.000 kr. Þar við hlið eru tvö ágæt veitingahús, Fimm fiskar og Narfeyrarstofa. Það síðara er spennandi, býður mat beint frá bónda. Ferska bláskel úr Breiðafirði á 3.450 kr og Erpsstaða-ís á 1.450 kr.
Járnbentar fornminjar

Þegar kemur að lagfæringu gamalla húsa, sjá margir, að þau hafa illa farin burðarvirki og verða aldrei aftur góð. Þá rís vilji til að rífa þau og byggja úr nýju timbri eftir gömlum teikningum. Gárungarnir kölluðu það nýsmíðaðar fornminjar. Sérstakt afbrigði af þeim má nú sjá frá Lækjartorgi. Húsið á horni Austurstrætis og Lækjargötu og húsið í Bakarabrekkunni. Allt síðara húsið er steypt og neðsta hæð fyrra hússins. Síðan er steypan klædd að utan með timbri, svo að nútíminn sjáist ekki. Þetta afbrigði nýsmíðaðra fornminja má kalla járnbentar fornminjar. Virðast vera að komast í tízku.